tartuNLP/wikipedia-smugri-20251201 huggingface dataset:
Al-Karmil

Al-Karmil eli raamatun Karmel on kylä Palestiinan Länsirannalla. Sen asukasluku oli vuonna 2016 arviolta 4 940.
Maantiede.
Al-Karmil sijaitsee Palestiinan Länsirannalla Hebronin kuvernoraattissa noin 18 kilometriä Hebronin kaupungista etelään. Sen naapuripaikkakuntia ovat At Tuwani idässä, Al Hadadiya pohjoisessa, Yatta lännessä ja Ma’in etelässä. Kaupungin korkeus merenpinnasta on noin 807 metriä.
Vuoden keskimääräinen lämpötila Yattassa on noin 18°C ja keskimääräinen sadanta 303 mm.
Historia.
Al-Karmil on saanut nimensä kanaanilaisesta lausahduksesta, joka tarkoittaa vapaasti kääntäen "Jumalan siunausta". Paikka esiintyy Vanhassa testamentissa nimellä Karmel. 1. Samuelin kirjassa se mainitaan liittyen Samuelin ja Saulin sotaan amalekilaisia vastaan. Samassa kirjassa mainitaan myöhemmin myös "mahtava mies" Kalebin heimon Nabal, joka paimennutti karjaansa Karmelissa. Nabalin vaimo oli myöhemmin Daavidin kanssa avioitunut Abigail. Roomalaiskaudella alue kuului Limes Palaestinaen alueeseen. Paikkakunta oli myös roomalaisten illyrialaisen ratsuväen varuskunta. Eusebios kuvaili myöhemmin paikkakuntaa suurehkoksi juutalaiseksi kyläksi. Paikalta tunnetaan Bysantin valtakunnan aikaisia kirkkojen raunioita, sekä ristiretkeläisten rakennuttaman linnan rauniot.
Väestö.
Palestiinan tilastokeskuksen mukaan al-Karmilin asukasluku oli vuonna 2016 arviolta 4 940. Vuonna 2007 vastaava lukema oli 3 685.
Lannion

Lannion on kunta läntisessä Ranskassa Côtes-d'Armorin departementissa Bretagnen alueella. Lannionissa on departementin aliprefektuuri.
Historia.
Kunta sijaitsee Englannin kanaalin rannikolla Léguerjoen suulla. Rannikko tunnetaan porttina "Vaaleanpunaisen graniitin rannikolle". Alueella on ollut asutusta neoliittiselta kaudelta lähtien. Nykyinen kunnan keskusta kehittyi joen ylittävän sillan kohdalle. Siltaa suojaamaan rakennettiin linna ja keskiajalla keskustan ympärille rakennettiin suojavallit. Lannionista kehittyi keskiajalla kaupan keskus ja sen markkinat ovat yhä tunnetut.
Nähtävyyksiä.
Kunnan näkymää hallitsee Brélévenezin kirkko, jonne johtaa 140 porrasta. Lannionissa on yhä keskiaikaisen kaupungin ilmapiiri vanhoine aukioineen ja mukulakivikatuineen. Myös vanhoja koristeellisia puu- ja liuskekivitaloja on yhä paljon jäljellä.
Talous.
Lannionissa on teknologiapuisto, missä on noin sata korkean teknologian yritystä ja tutkimuskeskusta. Siellä sijaitsee myös tietoliikennealan yhtiö Nokian yksikkö Nokia Lannion. Se kuului aikaisemmin Alcatel-Lucent -yhtiöön.
Caitríona Balfe

Caitríona Balfe [kə'triːnə 'bælf] (s. 4. lokakuuta 1979 Dublin) on irlantilainen näyttelijä, tuottaja ja malli. Hän on näytellyt muun muassa päähenkilönä Claire Fraser draamasarjassa "Outlander – Matkantekijä" (2014–). Balfe on saanut kyseisestä roolisuoristuksestaan muun muassa kaksi People’s Choice -palkintoa, kaksi Saturn-palkintoa sekä ollut neljä kertaa (2016, 2017, 2018, 2019) parhaan naispääosan Golden Globe -palkintoehdokkaana. 
Ennen televisio- ja elokuvauraa Balfe toimi yli kymmenen vuotta mallina monille muotiyrityksille, kuten Dolce &amp; Gabbana, Chanel, Marc Jacobs ja Louis Vuitton.
Yksityiselämä.
Balfe avioitui vuonna 2019 pitkäaikaisen poikaystävänsä, musiikkialalla työskentelevän Tony McGillin kanssa, ja he saivat elokuussa 2021 pojan.
Keski-Pohjanmaan vaakuna

Keski-Pohjanmaan vaakuna on Keski-Pohjanmaan maakunnan heraldinen tunnus. Vaakunan heraldinen selitys kuuluu: "Sinisessä kentässä hopeinen, kultakyntinen ja -kielinen, kävelevä, taakseen katsova näätä, jonka saatteena yläpuolella kolme ja alapuolella kaksi hopeista naularistiä."
Ennen nykyistä vaakunaa Keski-Pohjanmaan maakuntaliitto käytti julkaisuissaan epävirallista vaakunaa, jossa oli kuvattuna lohkoisen kilven sinisessä yläkentässä purjelaiva sekä hopeisessa alakentässä kolmen sinisen aaltokoroisen jänteen päällä ristikkäinen lapio, kirves ja kuokka. Kilven päällä oli kuvattu muurikruunun tapainen kruunu.
Keski-Pohjanmaan nykyisen vaakunan on suunnitellut heraldikko Gustaf von Numers Keski-Pohjanmaan maakuntaliitolle vuonna 1950. Vaakunasta tuli maakunnan tunnus vuoden 1997 lääniudistuksen myötä. Taakseen katsova näätä on peräisin Pohjanmaan historiallisen maakunnan vanhimmasta tunnetusta vaakunasta vuodelta 1562. Vaakunan naularistit kuvaavat alueen viittä alkuperäistä emäseurakuntaa, sekä maakunnan käsistään taitavia asukkaita. Vaakunan värit ovat Pohjanmaan historiallisen maakunnan perinteiset tunnusvärit ja niitä on käytetty myös Kari K. Laurla vuonna 1979 suunnittelemassa Keski-Pohjanmaan isännänviirissä. Käytössä on myös vaakunan pohjalta tehty maakuntalippu, jonka Keski-Pohjanmaan maakuntahallitus valitsi vuonna 2000. Lipussa on sinisellä pohjalla vaakunan näätä ja naularistit, sekä lipun reunoissa kaksi valkoista paalua.
Näätä oli aiheena myös vuonna 1977 Kokkolaan liitetyn Kaarlelan kunnan vaakunassa. Naularistejä on taas käytetty Kaustisen ja Perhon kuntien vaakunoissa.
Sunshine Kitty

Sunshine Kitty on ruotsalaislaulaja Tove Lon neljäs studioalbumi. Se julkaistiin Island Recordsin kautta 20. syyskuuta 2019.
Elihu Yale

Elihu Yale (5. huhtikuuta 1649 Boston, Brittiläinen Amerikka – 8. huhtikuuta 1721 Lontoo, Iso-Britannia) oli brittiläinen kauppias, joka toimi Englannin Itä-Intian kauppakomppanian ylläpitämän, Madrasin (nyk. Chennei) Fort St. Georgen presidenttinä. Connecticutissa sijaitseva Yalen yliopisto on nimetty hänen mukaansa.
Jefferson Davisin piirikunta (Mississippi)

Jefferson Davisin piirikunta () on Yhdysvaltojen Mississippin osavaltiossa sijaitseva piirikunta. Sen väkiluku oli 11 128 vuonna 2019. Piirikunnan hallintokeskus on Prentissin kaupunki. Piirikunta perustettiin vuonna 1906 ja sai nimensä Konfederaation presidentti Jefferson Davisilta.
Pirkanmaan vaakuna

Pirkanmaan vaakuna on Pirkanmaan maakunnan heraldinen tunnus. Vaakunan heraldinen selitys kuuluu: "Kultakentässä punainen, turkiskoroinen lakio."
Vaakunan on suunnittelut heradikko Gustaf von Numers Pirkanmaan maakuntaliiton tunnukseksi vuonna 1957 ja siitä tuli Pirkanmaan maakuntavaakuna vuoden 1997 lääniuudistuksen myötä. Vaakunan turkiskoro viittaa maakunnan historiaan eränkäynnin ja kaupan alueena, turkisten ollessa entisaikojen pirkkalaisten tärkeää kauppatavaraa. Vaakunassa käytetyt värit viittaavat kahteen historialliseen maakuntaan, joihin nykyisen Pirkanmaa on perinteisesti katsottu kuuluvan; kultainen kuvaa Satakuntaa ja punainen Hämettä. Pirkanmaalla on käytössä myös maakuntavaakunan pohjalta tehty viiri.
Turkiskoroa on käytetty myös Pirkkalan vaakunassa.
Jackson Square (New Orleans)

Jackson Square on historiallinen puisto New Orleansin ranskalaiskortteleissa. Se lisättiin National Historic Landmark -luetteloon vuonna 1960. Louisianan osto saatettiin päätökseen puistossa joulukuussa 1803.
Clear Creekin piirikunta

Clear Creekin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 9 700 vuonna 2019. Piirikunnan hallintokeskus on Georgetownin kunta. Piirikunta on perustettu 1. maaliskuuta 1861.
Columbine Valley

Columbine Valley on kunta ("statutory town") Arapahoen piirikunnassa Coloradon osavaltiossa Yhdysvalloissa. Sen väkiluku oli vuoden väestönlaskennassa 1 256. Kunta perustettiin 2. heinäkuuta 1959 ja kuuluu Denverin metropolialueeseen.
Väestö.
Kunnan asukkaista 96,7 prosenttia on valkoisia, 0,944 prosenttia latinalaisamerikkalaisia, 0,858 prosenttia aasialaisia ja 0,687 prosenttia afroamerikkalaisia. 99,7 prosenttia asukkaista on Yhdysvaltain kansalaisia. Kunnan väestön keski-ikä on 55,5 vuotta.
Superior (Colorado)

Superior on kunta ("statutory town") Boulderin ja Jeffersonin piirikunnissa Coloradon osavaltiossa Yhdysvalloissa. Sen väkiluku oli vuoden väestönlaskennassa 12 483. Kunta perustettiin vuonna 1896.
Väestö.
Kunnan asukkaista 72,4 prosenttia on valkoisia, 17,6 prosenttia aasialaisia, 4,9 prosenttia latinalaisamerikkalaisia ja 1 prosentti afroamerikkalaisia. 89,4 prosenttia asukkaista on Yhdysvaltain kansalaisia. Kunnan väestön keski-ikä on 34,7 vuotta.
Saunamäen liikennepaikka

Saunamäki on rautatieliikennepaikka Lahden ja Kouvolan välisellä rataosalla, Inginmaalla Kuusankoskella. Saunamäellä on raiteenvaihtopaikka ja 300 metrin päässä sijaitseva laitetila. Liikennepaikka rakennettiin vuonna 2009 Lahden ja Luumäen välisen rautatien parantamisen yhteydessä, ja se nimettiin viereisen samannimisen maantieteellisen mäen mukaan. Saunamäki sijaitsee Korian ja Kausalan rautatieasemien sekä taajamien välissä, 11 kilometriä Kouvolasta länteen. 
Ennen raiteenvaihtopaikan rakentamista, vuonna 2004 Inginmaalta poistettiin kaksi tasoristeystä ja niiden tilalle rakennettiin uusi Saunamäen ylikulkusilta, jonka alla sijaitsee myös liikennepaikan tekninen laitetila. Saunamäen liikennepaikka sijaitsee lähes 2 kilometriä paikasta, jossa Vantaalta Porvoon kautta Kouvolan Korialle kulkevan uuden rautatien eli ns. Itäradan olisi tarkoitus tulevaisuudessa liittyä nykyiseen Lahden ja Kouvolan väliseen rataosaan.
Väinö Vainio (urheilija)

Väinö Niklas Vainio (14. toukokuuta 1912 Tampere – 2. huhtikuuta 1942 Tytärsaari) oli suomalainen yleisurheilija ja pesäpalloilija. Hän edusti urallaan molemmissa lajeissa Tampereen Pyrintöä ja saavutti SM-kymmenottelumitaleita sekä viestijuoksun Suomen-mestaruuden. 
Väinö Vainio kilpaili 1930-luvun alussa yleisurheilun 10-ottelussa ja sijoittui vuosien 1932 ja 1933 SM-kisoissa kolmanneksi. Myöhemmin hän oli mukana vuonna 1940 Suomen mestaruuden voittaneessa Tampereen Pyrinnön pikaviestijoukkueessa, jossa hän juoksi toisen osuuden.
Suomela oli ennen sotavuosia kauppaedustaja. Hän kaatui Jatkosodassa Suomenlahden Tytärsaarella käydyissä taisteluissa. Hän oli kaatuessaan korpraali Jalkaväkirykmentti 27:ssa.
Keski-Suomen vaakuna

Keski-Suomen vaakuna on Keski-Suomen maakunnan heraldinen tunnus. Vaakunan heraldinen selitys kuuluu: "Hopeisessa kentässä musta, punavaruksinen soidinmetso."
Vaakunan on suunnitellut heraldikko Ahto Numminen Keski-Suomen maakuntaliiton tunnukseksi 1951 ja siitä tuli Keski-Suomen maakunnan tunnus vuoden 1997 lääniudistuksen myötä. Vuosina 1962-1997 sitä käytettiin osana Keski-Suomen läänin vaakunaa. Vaakunan värit, musta, hopea ja punainen, ovat peräisin Helsingin yliopiston Keskisuomalaisen osakunnan tunnusväreistä vuodelta 1932, ja niitä käytetään myös Keski-Suomen perinteisessä isännänviirissä. Keski-Suomen vaakunan pohjalta on tehty myös maakuntalippu, jossa soidinmetso on kuvattuna neliönmuotoisella, valkoisella taustalla. Metso on valittu Keski-Suomen maakuntalinnuksi vuonna 1985.
Väinö Vainio (täsmennyssivu)

Väinö Vainio -nimisiä henkilöitä ovat:
Cherry Hills Village

Cherry Hills Village on kaupunki Arapahoen piirikunnassa Coloradon osavaltiossa Yhdysvalloissa. Sen väkiluku oli vuoden väestönlaskennassa 5 987. Cherry Hills Village sai kaupunkioikeudet 19. heinäkuuta 1945.
Väestö.
Kaupungin asukkaista 92,2 prosenttia on valkoisia ja 1,77 prosenttia aasialaisia ja 0,673 prosenttia Pohjois-Amerikan alkuperäiskansoihin kuuluvia. 99 prosenttia asukkaista on Yhdysvaltain kansalaisia. Kaupungin väestön keski-ikä on 46,9 vuotta.
Rafael Suvanto

Rafael Suvanto (28. kesäkuuta 1909 Turku – 9. maaliskuuta 1940 Kärstilänjärvi, Viipurin maalaiskunta) oli suomalainen tähtitieteilijä ja rehtori. 
Yrjö Väisälän apulaisena toiminut Rafael Suvanto löysi 18. maaliskuuta 1936 Iso-Heikkilän tähtitornissa asteroidin 1927 Suvanto, joka on myös nimetty hänen mukaansa. Suvanto toimi myöhemmin Naantalin yhteiskoulun rehtorina, mutta osallistui samalla planeettojen kiertoratojen laskentaan. Jalkaväkirykmentti 13:ssa luutnanttina palvellut Suvanto kaatui talvisodan aikana Summan lähistöllä. Hänet on haudattu Nousiaisiin, mutta hänen nimensä on myös kaatuneiden muistomerkissä Naantalissa.
Lars Wilhelm Åberg

Lars Wilhelm Åberg (19. joulukuuta 1879 Hausjärvi – 21. tammikuuta 1942 Helsinki) oli suomalainen insinööri joka toimi Wärtsilän toimitusjohtajana ja oli mukana perustamassa Suomen Autoteollisuutta.
Åbergin vanhemmat olivat rakennusmestari, varikonjohtaja Lars Erik Åberg ja Mathilda Maria Rosvall. Hän pääsi ylioppilaaksi 1898 Helsingin ruotsalaisesta reaalilyseosta ja suoritti insinööritutkinnon Polyteknillisessä opistossa 1902. Tämän jälkeen Åberg opiskeli vielä vuoden ajan Dresdenissä Saksassa.
Åberg oli kone- ja sähköinsinöörinä eri yrityksissä ja hän oli Helsingin sähkölaitoksen toimitusjohtajana 1916–1918 sekä toimitusjohtajana Ab Wärtsilä Oy:ssä, Ab Hämekoski-yhtiössä ja Ab Karelia Woodissa vuosina 1918–1926. Åberg joutui eroamaan Wärtsilän toimitusjohtajan paikalta huhtikuussa 1926 sen jälkeen kun yhtiön tappio oli vuonna 1925 ollut 1,6 miljoonaa markkaa velkojen noustessa 46 miljoonaan markkaan ja vuotuisen myynnin ollessa vain 16 miljoonaa markkaa. Åbergin seuraajaksi tuli Wilhelm Wahlforss.
Åberg toimi maaliskuusta 1926 alkaen helsinkiläisen linja-autojen koreja ja kuorma-autojen hyttejä valmistaneen, vuonna 1923 perustetun Oy Autokoritehdas-yhtiön johtokunnan puheenjohtajana. Tämä yhtiö ja toinen helsinkiläinen autonkorivalmistaja Oy Autoteollisuus-Bilindustri Ab yhdistyivät huhtikuussa 1931 muodostaen Oy Suomen Autoteollisuus Ab-yhtiön, jossa Åberg oli yhtenä osakkeenomistajana. Uuden yhtiön perustajiin kuuluivat Åbergin lisäksi Emil Anton Winckelmann ja Karl Arthur Nordgren. Yhtiön toimitusjohtajaksi valittiin John Hellsten ja teknilliseksi johtajaksi Tor Nessling.
Åberg oli naimisissa vuodesta 1914 lääketieteen lisensiaatti Sylvi Helena Antmanin kanssa.
Witold Baran

Witold Stanisław Baran (29. heinäkuuta 1939 Chmielów – 22. kesäkuuta 2020 Bydgoszcz) oli puolalainen keskimatkojen juoksija.
Baran saavutti 1 500 metrillä EM-hopeaa Belgradissa 1962. Tokion kesäolympialaisissa 1964 hän sijoittui samalla matkalla kuudenneksi. Baran kuoli 80-vuotiaana 22. kesäkuuta 2020.
Jaakko Sauli

Jaakko Jalmari Sauli (29. syyskuuta 1911 Tampere – 12. maaliskuuta 1940 Säkkijärvi) oli suomalainen pika- ja keskimatkojen juoksija. Hän edusti urallaan Turun Urheiluliittoa (TuUL). 
Jaakko Sauli nousi kansalliselle huipulle TuUL:n 4 x 400 metrin viestinviejänä. Hän oli voittamassa kahta viestikultaa seuralleen 1935 ja 1936. Vuonna 1937 hän oli TuUL:n hopeaa voittaneessa viestijoukkueessa.
Ennätyksensä 11,2 hän saavutti 100 metrillä niin 1935 ja 1936. Vuonna 1936 hän juoksi 200 metrin ennätyksekseen 22,6 ja 400 metrin 51,4. 
Jaakko Sauli tuli tunnetuksi 30. heinäkuuta 1939 tapahtumasta Hämeenlinnan Aulangolla, jossa hän toimi "Rikas tyttö" -elokuvan näyttelijän Sirkka Sarin kavaljeerina ohjaaja Valentin Vaalan kutsusta. Ilta oli traaginen, sillä Sari putosi illan aikana näköalatasanteeksi luulemansa savupiipun kautta alas lämmityskeskukseen saaden surmansa. Monenlaisia epäilyksiä onnettomuuden yhetydessä esitettiin, ja Saulikin sai aiheettomasti epäilyksen asiassa, vaikka ei ollut onnettomuushetkellä ylhäällä.
Sauli valmistui vuonna 1930 ylioppilaaksi Turussa ja kävi sen jälkeen Kadettikoulun vuosina 1931-1933. Talvisodassa hän oli luutnantin arvoisena komppanianpäällikkö Polkupyöräpataljoona 5:ssä. Hän haavoittui Talvisodan loppuvaiheessa 11. maaliskuuta 1940 Säkkijärven Nisalahdessa ja kuoli seuraavana päivänä kenttäsairaalassa. 
Jaakko Saulin isä Jalmari Sauli oli yleissurheilija, joka osallistui vuoden 1908 Lontoon olympialaisten keihäänheittoon ja kuulantyöntöön. Jalmari Sauli oli siviiliurallaan usean lehden päätoimittaja ja kirjailija.
Tove (elokuva)

Tove on vuonna 2020 ensi-iltansa saanut suomalainen elämäkerrallinen draamaelokuva taiteilija Tove Janssonista. Elokuvan on ohjannut Zaida Bergroth ja sen on käsikirjoittanut Eeva Putro. Janssonin roolia näyttelee Alma Pöysti. Muissa päärooleissa esiintyvät Krista Kosonen, Shanti Roney, Joanna Haartti, Kajsa Ernst, Robert Enckell, Jakob Öhrman ja Eeva Putro. Elokuva ajoittuu Janssonin elämässä sota-ajasta 1950-luvun puoliväliin.
Elokuvan budjetti oli 3,4 miljoonaa euroa, mikä tekee siitä Suomen toiseksi kalleimman elokuvan vuoden 2017 "Tuntemattoman sotilaan" jälkeen.
"Tove" sai ensi-iltansa 2. lokakuuta 2020. Elokuva esitettiin myös Toronton elokuvajuhlilla syyskuussa 2020. Lokakuun 2020 aikana "Tove" myytiin ulkomaille muihin Pohjoismaihin, Baltian maihin, Venäjälle, Etelä-Koreaan ja Japaniin. Marraskuun alkuun 2020 mennessä elokuvan oli nähnyt jo yli 100 000 ihmistä, mikä tekee siitä katsotuimman suomenruotsalaisen elokuvan 40 vuoteen.
"Tove" valittiin Suomen ehdokkaaksi parhaan kansainvälisen elokuvan Oscar-palkinnon saajaksi, mutta ei lopulta päässyt Oscar-ehdokkaaksi. Elokuva palkittiin vuoden 2021 Jussi-gaalassa parhaan elokuvan Jussilla, ja kaikkiaan se sai seitsemän palkintoa – enemmän kuin yksikään suomenruotsalainen elokuva aiemmin. Sillä oli myös eniten ehdokkuuksia, kymmenen. Parhaan elokuvan lisäksi "Tove" voitti ohjauksen, naispääosan, kuvauksen, puvustuksen, maskeerauksen ja lavastuksen palkinnon.
Näyttelijät.
Alma Pöysti on esittänyt Tove Janssonia myös teatterissa.
Rio Blancon piirikunta

Rio Blancon piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 6 324 vuonna 2019. Piirikunnan hallintokeskus on Meekerin kunta. Piirikunta on perustettu 25. maaliskuuta 1889.
Moffatin piirikunta

Moffatin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 13 283 vuonna 2019. Piirikunnan hallintokeskus on Craigin kunta. Piirikunta on perustettu 27. helmikuuta 1911.
Emil Kukkonen

Emil Kukkonen (1. maaliskuuta 1908 Iisalmen maalaiskunta – 16. maaliskuuta 1940 Tampere) oli suomalainen kestävyysjuoksija. Hän edusti urallaan aluksi kotiseutunsa Iisalmen Visaa ja muutettuaan Helsinkiin vuodesta 1934 lähtien Helsingin Kisa-Veikkoja (HKV) ja saavutti HKV:n riveissä henkilökohtaisten SM-mitalien lisäksi viestimitaleja. 
Kukkonen kilpaili 1930-luvulla yleisurheilun SM-kisoissa ja saavutti ratajuoksijana 10 000 metrillä SM-hopeaa 1931 sekä pronssia 1932 ja 1935. Hän sijoittui vuonna 1933 neljänneksi ja 1934 viidenneksi. Hän oli mukana kesällä 1932 olympialaisten valintakilpailuissa Helsingissä sijoittuen toiseksi Jonne Torikan jäljessä ajalla 31.47,5, joka jäikin hänen uransa parhaaksi 10 000 metrin ajaksi. Häntä ei kuitenkaan valittu Los Angelesin olympiajoukkueeseen, sillä sinne valittiin katsastuksissa muita matkoja juosseet Volmari Iso-Hollo, Paavo Nurmi ja Lauri Virtanen. Myöhemmin hän sai vielä vuoden 1936 25 kilometrin maantiejuoksussa SM-pronssia.
Vuoden 1937 SM-rataviesteissä hän oli mukana HKV:n nelikossa, joka sijoittui toiseksi 4 x 1 500 metrillä.
Maastojuoksun SM-kisoissa 1934 hän saavutti SM-hopeaa 8 km:n pituisella matkalla. Vuoden 1937 SM-maastojen pitemmällä matkalla hän oli kolmas. Vuoden 1939 SM-maastoissa hän oli mukana joukkuemestaruuden voittaneessa HKV:n joukkueessa, jossa muina jäseninä olivat Matti Laihoranta ja Veikko Tuominen.
Kukkonen oli ennen sotavuosia kauppa-apulaisena. Hän haavoittui Talvisodan loppuvaiheessa 16. helmikuuta 1940 partioretkellä Kuolemajärven Muurilassa. Hän oli haavoittuessaan sotamies Jalkaväkirykmentti 11:ssa eli Ässärykmentissä. Hän kuoli kuukauden kuluttua eli 16. maaliskuuta sotasairaalassa Tampereella.
Routtin piirikunta

Routtin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 25 638 vuonna 2019. Piirikunnan hallintokeskus on Steamboat Springsin kaupunki. Piirikunta on perustettu 29. tammikuuta 1877.
Larimerin piirikunta

Larimerin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 356 899 vuonna 2019. Piirikunnan hallintokeskus on Fort Collinsin kaupunki. Piirikunta on perustettu 1. marraskuuta 1861.
Jacksonin piirikunta (Colorado)

Jacksonin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 1 392 vuonna 2019. Piirikunnan hallintokeskus on Waldenin kunta. Piirikunta on perustettu 5. toukokuuta 1909.
Sedgwickin piirikunta (Colorado)

Sedgwickin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 2 248 vuonna 2019. Piirikunnan hallintokeskus on Julesburgin kunta. Piirikunta on perustettu 9. huhtikuuta 1889.
Ōmachi

Ōmachi () on Japanin kaupunki Honshūn saarella Chūbun tai Kōshin’etsun alueella Naganon prefektuurissa. Se sijaitsee sisämaassa prefektuurin luoteisosassa Matsumoton altaan pohjoisreunalla. Kaupunkiin kuuluu laajoja alueita Hidavuorilta, muun muassa huomiota herättävä Yarivuori. Kaupungin keskusta on rakentunut Takasejoen varrelle. Ōmachissa on 26 975 asukasta (toukokuussa 2020) ja sen pinta-ala on 565,15 neliökilometriä.
Kamakura-kaudella Ōmachiin syntyi kyläasutus Nishina-klaanin residenssin ympärille. Myöhemmin Edo-kaudella se kehittyi markkinapaikkana ja yhtenä Chikuni-kaidō-tiereitin postiasemista. 1930-luvulla sinne sijoittui vesivoimaa hyödyntävää alumiinin tuotantoa ja tekstiiliteollisuutta. Kaupunkioikeudet Ōmachille myönnettiin vuonna 1954, kun Ōmachin maaseutukaupunkiin liitettiin kolme muuta kuntaa. Sittemmin kaupungin teollisuus on taantunut ja merkittävimmäksi elinkeinoksi on noussut turismi. Ōmachi on tukikohta ympäröiville vuoristoalueille suuntautuvalle kiipeilylle. Kaupungissa toimii useita laskettelukeskuksia sekä Ōmachin, Kuzun ja Yutaman kuumat lähteet ("onsen"). Kaupunki laajeni huomattavasti vuonna 2006, kun siihen yhdistettiin Miasan ja Yasakan kyläkunnat. 
Ōmachin rakennettuun kulttuuriperintöön kuuluvat Nishina Shinmei-gūn šintolainen pyhäkkö, jonka päähalli on valittu Japanin kansallisaarteeksi, Nyakuichiōji-jinjan pyhäkkö ja Jōren-jin buddhalainen temppeli. Luonnonnähtävyyksiä ovat esimerkiksi Nishinan kolme järveä ja Takasejoen yläjuoksu tekojärvineen. Osa kaupungin alueesta kuuluu Chūbu-sangakun kansallispuistoon. Ōmachia palvelee JR Higashi-Nihonin Ōito-linja. Tateyama-Kurobe-alppitie liittää sen Hidavuorten yli Toyaman kaupunkiin.
Loganin piirikunta (Colorado)

Loganin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 22 409 vuonna 2019. Piirikunnan hallintokeskus on Sterlingin kaupunki. Piirikunta on perustettu 25. helmikuuta 1887.
Nahitan Nández

Nahitan Nández (s. 28. joulukuuta 1995 Punta del Este) on uruguaylainen jalkapalloilija, pelipaikaltaan keskikenttäpelaaja. Hän on pituudeltaan 172-senttimetrinen. Hän edustaa Italian Serie A:ssa pelaavaa Cagliaria ja pelaa myös Uruguayn maajoukkueessa.
Nández edusti kotimaansa pääsarjassa Peñarolia kausina 2014–2017 ja naapurimaansa Argentiinan pääsarjassa Boca Juniorsia kausina 2017–2019. Elokuussa 2019 hän siirtyi italialaisseura Cagliariin, jossa hän on pelannut 25 Serie A -ottelua ja tehnyt maalin lokakuussa 2019 Torinoa vastaan tasapeliin päättyneessä vierasottelussa.
Nández pelasi Uruguayn alle 20-vuotiaiden maajoukkueessa muun muassa ikäluokan MM-kilpailuissa 2015 joukkueen kapteenina. Uruguayn A-maajoukkueessa hän pelasi ensimmäisen kerran syyskuussa 2015 ystävyysottelussa Costa Ricaa vastaan. MM-kilpailuissa 2018 hän pelasi Uruguayn kaikki viisi ottelua, joista neljä kertaa avauskokoonpanossa. Uruguay ylsi puolivälieriin, joissa se hävisi Ranskalle. Copa Américassa 2019 Nández pelasi joukkueensa kaikissa neljässä ottelussa. Hän on toukokuun 2020 loppuun mennessä pelannut 31 A-maaottelua, joista 19 ottelua avauskokoonpanossa. Maaleja hän ei ole maaotteluissa tehnyt.
Sade (nimi)

Sade on Suomessa käytetty naisen etunimi. Se voidaan tulkita suomenkieliseksi, luontoaiheiseksi etunimeksi, jollaisia ovat myös esimerkiksi Pyry ja Tuisku. Toisaalta Sade voi olla myös lyhentymä jo 1800-luvulla käytetyistä nimistä "Sadelma" ja "Sadetta". 
Digi- ja väestötietoviraston etunimitilastosta selviää, että 1800-luvulla syntyneitä Sade-nimisiä henkilöitä on ollut Suomessa ainakin yksi. Sade-nimi alkoi selvästi yleistyä 1980-luvulla, mihin lienee vaikuttanut taiteilijanimellä Sade Adu tunnettu englantilainen laulaja. Kesäkuuhun 2020 mennessä Sade on ollut virallisena etunimenä noin 500 naisella tai tytöllä. Suurin osa heistä on syntynyt 2000- tai 2010-luvulla.
Sadella ei ole suomalaista, suomenruotsalaista eikä ortodoksista nimipäivää. Koirien nimipäiväluettelossa Saden nimipäivä on 26. marraskuuta.
Phillipsin piirikunta (Colorado)

Phillipsin piirikunta () on Yhdysvaltojen Coloradon osavaltiossa sijaitseva piirikunta. Sen väkiluku oli 4 265 vuonna 2019. Piirikunnan hallintokeskus on Holyoken kaupunki. Piirikunta on perustettu 27. maaliskuuta 1889.
Wright Flyer

Wright Flyer oli ensimmäinen ilmaa painavampi ja moottoroitu lentokone, jolla tehtiin lentäjän kontrolloima lento. Koneen rakensivat Wrightin veljekset, jotka lensivät sillä 17. joulukuuta 1903 lähellä Pohjois-Carolinan Kitty Hawkia.
Veljekset lensivät koneella vuorotellen yhteensä neljä kertaa. Pisin lento kesti 59 sekuntia ja oli pituudeltaan 260 metriä. Lentäjä makasi kaksitasokoneen alemmalla siivellä ja ohjasi konetta liikuttamalla lonkkiaan vasemmalle tai oikealle.
Koneessa oli alumiinista valmistettu 12-hevosvoimainen moottori ja painovoimainen polttoaineen syöttö, se painoi 274 kilogrammaa, ja sen siipien kärkiväli oli 12,3 metriä. Neljännen lennon jälkeen tuulenpuuska kaatoi ja vaurioitti koneen, eikä sillä lennetty enää koskaan.
Maailman ensimmäisestä lennosta ei olla täysin yksimielisiä: joidenkin mielestä sen teki Wrightin veljesten sijasta brasilialainen Alberto Santos-Dumont tai saksalaissyntyinen Gustave Whitehead.
Wrightit rakensivat myös Flyer II:n ja Flyer III:n.
Stoney

Stoney on Post Malonen vuonna 2016 julkaistu ensimmäinen albumi. Kappaleilla vierailevat muun muassa Justin Bieber ja Quavo.
Stoney pääsi parhaimmillaan Billboard 200-listan sijalle 4. "Congratulations" oli albumin suosituin biisi, joka julkaistiin 4. marraskuuta 2016. Biisi myi timanttia Recording Industry Association of America (RIAA) järjestön mukaan. Post julkaisi 14. elokuuta 2015 albumin ensimmäisen singlen nimeltä "White Iverson", joka myi 5x platinaa Recording Industry Association of America (RIAA) järjestön mukaan. "Too Young" oli albumin toinen single, joka julkaistiin 9. lokakuuta 2015. "Too Young" myi platinaa Recording Industry Association of America (RIAA) järjestön mukaan. Kolmas single "Go Flex" julkaistiin 21. huhtikuuta 2016 ja neljäs sekä viimeinen single "Deja Vu" feat. Justin Bieber julkaistiin 9. syyskuuta 2016. "Go Flex" myi 3x platinaa ja "Deja Vu" myi platinaa Recording Industry Association of America (RIAA) järjestön mukaan.
Alice Lenshina

Alice Lenshina (Alice Mulenga Mubisha, 1924–1978) oli sambialainen uskonnollinen johtaja, jonka perustama auktoriteettien vastainen Lumpa-kirkko nousi merkittäväksi poliittiseksi tekijäksi. Lopulta kirkon kannattajien ja hallitsevan UNIP-puolueen väliset yhteenotot johtivat noin 700 ihmisen kuolemaan. Lenshina itse pidätettiin ja hän kuoli Lusakassa vuonna 1978.
Elämäkerta.
Alice Lenshina eli alkuperäiseltä nimeltään Alice Mulenga Mubisha syntyi vuonna 1924 tuolloisessa Pohjois-Rhodesiassa eli nykyisessä Sambiassa. Etniseltä taustaltaan hän oli bemba. 1950-luvulla hän ajautui kahnauksiin Lubwan presbyteriaanisen kirkon lähetyssaarnaajien kanssa. Tämän jälkeen hän perusti Lumpa-kirkon ja otti kuningatarta tarkoittavan nimen "Lenshina".
Lenshina tunnettiin etenkin näyistään, joista kertovat tarinat houkuttelivat nopeasti Lumpa-kirkkolle suuren joukon seuraajia. Lenshinan kirkon oppeihin kuului myös kaikenlaisten auktoriteettien hylkääminen. Kirkko vastusti niin brittiläistä virkamaahallintoa, kuin alueen perinteisiä heimopäällikköjäkin. Sambian itsenäistyessä vuonna 1964 kirkko vastusti myös uutta valtiota. Suuren kannattajajoukkonsa takia Lenshinan kirkosta nousi nopeasti myös merkittävä poliittinen tekijä.
Sambian itsenäistyttyä maan johtoon nousi United National Independence Party eli UNIP. UNIP näki Lenshinan merkittävänä uhkana omalle hallinnolleen. Lenshina oli esimerkiksi käskenyt kannattajansa polttamaan puolueen jäsenkirjansa. Lenshinan ja UNIP:n kannattajien välillä puhkesi väkivaltaisia yhteenottoja. UNIP:n jäsenet polttivat Lenshinan kannattajien taloja ja Lenshinan kannattajat vastasivat kostoiskuin esimerkiksi surmaamalla UNIP:njäseniä. Valtion puuttuessa asioihin väkivaltaisuudet kiihtyivät ja lopulta noin 700 Lenshinan kannattajaa oli saanut surmansa. Lenshina itse pidätettiin ja Lumpa-kirkko kiellettiin.
Lenshina vapautui vuonna 1975. Hän uhmasi kirkolleen asetettua toimintakieltoa ja jatkoi saarnaamista. Hänet pidätettiin uudelleen vuonna 1977. Lopulta hänen ei sallittu poistua Lusakasta, jossa hän kuoli vuonna 1978.
Jeti (elokuva)

Jeti () on vuonna 2019 julkaistu yhdysvaltalainen 3D-tietokoneanimoitu lasten komediaelokuva, jonka on tuottanut DreamWorks Animation.
Universal Pictures julkaisi elokuvan elokuvateattereissa Yhdysvalloissa 27. syyskuuta 2019. Suomessa elokuvan ensi-ilta oli 16. lokakuuta 2019.
Kustavilainen aika

Kustavilainen aika on Ruotsin ja Suomen historiassa aikakausi kuningas Kustaa III:n vuonna 1772 aina Kustaa IV Aadolfin valtakauden päättymiseen vuoden 1809 vallankaappauksessa. Se seuraa Ruotsin historiassa vapaudenaikaa. Vapaudenaika päättyi Kustaa III:n noustua valtaan, kun kuningas elokuussa 1772 pakotti valtiopäivät hyväksymään uuden hallitusmuodon, joka lisäsi kuninkaan valtaa säätyjen ja valtaneuvoston kustannuksella. Siitä alkanutta aikakautta kutsutaan kustavilaiseksi ajaksi. Aikakauteen liittyy taidehistoriallinen kustavilainen tyyli.
Kustavilaisen ajan sivistys rakentui osittain erilaiselle pohjalle kuin vapaudenajan. Pääpaino siirtyi luonnontieteistä enemmän humanistiselle puolelle. Suomessa merkittäväksi muodostui Turun akatemiassa harjoitettu oman kansan tutkimus. Se kohdistui Suomen kansaan, kansanrunouteen, historiaan ja suomalaisten alkuperään. Tutkijoista on ennen muita mainittava Henrik Gabriel Porthan. 
Kustavilaisella ajalla säätyjako alkoi vähitellen murentua. Aateli muuttui alkuperältään ja koostumukseltaan kirjavaksi: myös pappeja, tiedemiehiä ja kauppiaita aateloitiin. Lisäksi on monet kustavilaisen kulttuurielämän merkkihenkilöt tai muuten sivistyneet ja jopa varakkaat henkilöt olivat aatelittomia tai kokonaan säätyjaon ulkopuolella.
Kustaa III:n uudistukset.
Kustaa III ryhtyi panemaan toimeen uudistuksia valistuneen itsevaltiuden hengessä. Ne kohdistuivat myös Suomeen. Kansan oloja parannettiin ja epäkohtia poistettiin, mutta ilman, että kansa itse olisi voinut vaikuttaa asioihin. Monet uudistuksista olivat sellaisia, joista oli ollut puhe jo vapaudenajan valtiopäivillä, mutta niitä ei oltu toteutettu. Osa uudistuksista liittyi elämän ja lainkäytön inhimillistämiseen ja kansalaisvapauksien laajentamiseen. Vaasan hovioikeus perustettiin vuonna 1775. Kustaa III teki valtakunnallisia uudistuksia myös taloudessa. Rahajärjestelmä uusittiin täysin vuoden 1777 alusta. Kustaa III:n aikana rakennettiin Ruotsin kuninkaallisen oopperan talo ja perustettiin Ruotsin akatemia. Vuonna 1789 Kustaa III vahvisti kuningasvaltaa yhdistys- ja vakuuskirjalla, joka vei monarkian lähelle itsevaltiutta.
Kustaa IV Aadolf.
Kustaa IV Aadolfin hallintotapaa on kuvattu äärimmilleen viedyksi virkavaltaisuudeksi. Taloudenpidossa noudatettiin ankaraa säästäväisyyttä. Hän saattoi voimaan sensuurin, ja vieraskielisen kirjallisuuden tuominen maahan oli ajoittain kielletty. Myös teatteri ja ooppera olivat Kustaa IV Aadolfin aikana suurissa vaikeuksissa. Hän menetti pian älymystön ja aatelin tuen. Kustavilainen aika päättyi, kun epäonnisen Suomen sodan seurauksena kuningas syöstiin palatsivallankumouksella vallasta toukokuussa 1809. Kustaa IV Aadolfin tilalle kuninkaaksi nousi hänen setänsä Kaarle XIII. Venäjälle samana vuonna siirtyneessä Suomen suuriruhtinaskunnassa kustavilaiset perustuslait, eli vuoden 1772 hallitusmuoto ja vuoden 1789 yhdistys- ja vakuuskirja, jäivät voimaan.
Anders af Kullberg

Anders Karlsson af Kullberg (1771–1851) oli ruotsalainen kirjailija, virkamies ja piispa. Kullberg toimi ensin useissa viroissa, ennen kuin hänestä tuli 1830 Kalmarin hiippakunnan piispa. Runoteos "Poetiska försök" ilmestyi 1816. Kullberg oli myöhäiskustavilaisen ajan suosituimpia edustajia. Omaperäistä runoilijanlahjaa hänellä ei ollut, mutta runojen rakenne on taipuisa ja varma.
Kullberg valittiin Ruotsin akatemiaan 1817, ja hän sai aatelisarvon 1818, jolloin nimeen tuli lisä ”af”.
Anders af Kullbergin poika oli kirjailija Karl af Kullberg.
Karl af Kullberg

Karl Anders af Kullberg (1813–1857) oli ruotsalainen kirjailija. Kullbergin tyyli on leikkisä, sukkela ja loistelias. Hänen runsaasta tuotannostaan mainittakoon "Carl Gustaf Wrangel" (1833), "En ung mans memoirer" (1835–1836), "Gustaf III och hans hof" ( 1838–1839), "Domaren" (1842), "Minnen från en vistelse i Stockholm åren 1844–45 af Francois Rouel. öfversättning af A. O." (1847), joka vasta vuosien kuluttua paljastui huijaukseksi ja oli siis Kullbergin itsensä kirjoittama; "Stycken på vers" (1847), "Samlade smärre berättelser och skizzer" (1847–1848) ja näytelmä "Svenskarne i Neapel" (1836). Hän toimitti 1836–1838 "Freja"-lehteä.
Karl af Kullbergin isä oli piispa Anders af Kullberg.
Freja (täsmennyssivu)

Freija, Freja tai Freya tarkoittaa seuraavia:
Józef Antoni Poniatowski

Józef Antoni Poniatowski (7. toukokuuta 1763 – 19. lokakuuta 1813) oli puolalainen prinssi ja kuningas Stanislaus II Poniatowskin veli. Hän toimi maan asevoimien ylipäällikkönä ensimmäisen liittokunnan sodassa.
Venäjän keisarinna Katariina Suuri sai keväällä 1792 eurooppalaisilta liittolaismailtaan vapaat kädet Puolan suhteen. Itävalta ja Preussi olivat sitoneet joukkonsa muihin sotiin. Venäjä hajotti puolalaisten vastarintaa tukemalla maan tasavaltalaisia. Kuningas Stanislaus II Poniatowski varustautui puolustamaan maataan ja kruunuaan venäläisten hyökkäyksen varalta. Józef Antoni Poniatowski nimitettiin armeijan ylipäälliköksi, mutta joukkoja oli vain 50 00 miestä. Sotaa ei kestänyt kauaakaan, kun 24. heinäkuuta 1792 kuningas antoi käskyn sotatoimien lopettamisesta. Venäläiset valloittivat Varsovan ja Puolan tasavalta palautettiin. Nyt myös Preussi kiinnostui Puolan valtaamisesta, mikä johti Puolan toiseen jakoon 23. tammikuuta 1793.
Józef Poniatowski ei tyytynyt tilanteeseen vaan pakeni maasta vapauttaakseen Puolan. Vuonna 1794 hän osallistui Kościuszkon kansannousuun. Maanpako jatkui kansannousun epäonnistuttua, mutta vuonna 1798 Poniatowskin annettiin palata Puolaan. Vuonna 1806 Varsovan herttuakunnan perustamisen jälkeen Józef Poniatowski nimitettiin sotaministeriksi. Vuonna 1809 hän komensi 16 000 miehen armeijaa Itä-Puolan sodan aikana ja voitti suuremman ja kokeneemman Itävallan armeijan Raszynin taistelussa. Tätä seurasi eteneminen Galician alueelle. Konflikti päättyi Puolan voittoon, ja se antoi herttuakunnalle mahdollisuuden osittain palauttaa Puolan jaossa menetetyt alueet.
Poniatowski osallistui vapaaehtoisesti Ranskan Venäjän-sotaretkelle vuonna 1812. Hän haavoittui Moskovan taisteluissa. Hän työskenteli sittemmin Puolan armeijan elvyttämiseksi. Leipzigin taistelussa 1813 Poniatowski haavoittui ja hukkui Elster-jokeen.
Jasmin Kurtić

Jasmin Kurtić (s. 10. tammikuuta 1989 Črnomelj, Slovenian ST, Jugoslavia) on slovenialainen jalkapalloilija, pelipaikaltaan keskikenttäpelaaja. Hän edustaa italialaista Südtirolia. Hän on pelannut Italiassa vuodesta 2011 ja välillä lyhyempiä aikoja Kreikassa ja Romaniassa. Hän on pelannut Slovenian maajoukkueessa vuodesta 2012.
Kurtić edusti kotimaassaan Bela Krajinaa ja Goricaa. Tammikuussa 2011 hän siirtyi Italiaan, jossa hän pelasi siitä saakka kesään 2021 saakka ja uudelleen tammikuusta 2024. Hän on edustanut Italiassa Palermoa, Varesea, Sassuoloa, Torinoa, Fiorentinaa, Atalantaa, SPAL:ia ja Parmaa sekä tammikuusta 2024 alkaen Serie B:ssä pelaavaa Südtirolia. Hän pelasi Serie B:ssä myös Varesen joukkueessa kaudella 2011–2012 mutta muutoin Serie A:ssa.
Kurtićilla on Serie A:ssa 289 ottelua, ja hän on tehnyt niissä 29 maalia. Parhailla yksittäisillä kausillaan 2016–2017 Atalantassa ja 2018–2019 SPAL:issa hän on tehnyt kuusi maalia. Hän on pelannut Eurooppa-liigassa kahdella kaudella yhteensä yhdeksän ottelua. Kausiksi 2021–2023 hän siirtyi Serie B:hen pudonneesta Parmasta lainalle Kreikan Superliigassa pelaavaan PAOK:iin. Hän pelasi joukkueessa 41 Kreikan Superliigan ottelua, joissa hän teki 18 maalia, ja yhdeksän Konferenssiliigan ottelua, joissa hän teki yhden maalin. Elokuusta 2023 tammikuun 2024 alkuun hän edusti romanialaista Universitatea Craiovaa. Hän pelasi 15 Liga I:n ottelua ja teki niissä yhden maalin.
Kurtić pelasi Slovenian maajoukkueessa ensimmäisen kerran toukokuussa 2012 ystävyysottelussa Kreikkaa vastaan. EM-kilpailuissa 2024 hän pääsi kentälle vain yhden alkulohko-ottelun lopulla. Hän on vuoden 2024 loppuun mennessä pelannut 96 A-maaottelua, joista 27 ottelua EM-karsinnoissa ja 24 ottelua MM-karsinnoissa. Avauskokoonpanossa hän on ollut 80 ottelussa. Ainoat maalinsa hän on tehnyt ensimmäisessä maaottelussaan Kreikkaa vastaan ja marraskuussa 2020 Kansojen liigan ottelussa Kosovoa vastaan.
Kainuun vaakuna

Kainuun vaakuna on Kainuun maakunnan heraldinen tunnus. Vaakunan heraldinen selitys kuuluu: "Kultakentässä yläreunaltaan kuusikoroinen ja alareunaltaan aaltokoroinen vihreä hirsi."
Vaakunan on suunnitellut heraldikko Olof Eriksson Kainuun maakuntaliiton tunnukseksi vuonna 1978 ja se valittiin Kainuun maakuntavaakunaksi vuoden 1997 lääniudistuksen myötä. Sen aiheet viittaavat Kainuun luontoon; kuusikoro maakunnan laajoihin metsiin ja aaltokoro maakunnan vesistöihin. Vesireittien käyttö ja metsätalous ovat olleet merkittävä osa Kainuun historiaa.
Kainuun maakuntahallitus hyväksyi ja naulasi vaakunan pohjalta tehdyn maakuntalipun 25.6.1998. Vaakunan värit esiintyvät myös Kainuun perinteisessä isännänviirissä, jonka väritys hyväksyttiin Kainuun maakuntaliiton kokouksessa 4.10.1976.
Suunnittelu.
Kainuun maakuntaliitto ja paikallinen päivälehti järjestivät 1968 mielipidetiedustelun, jossa oli arvioitavana viisi heraldikko Gustaf von Numersin luonnosta Kainuun vaakunaksi. Eniten ääniä keräsi ehdotus, jossa oli kolme hopeanväristä juoksevaa sutta sinisellä pohjalla. Vain yhden äänen sai nelisakarainen tähti vaakunan aiheena ja muita ehdotuksia kannatettiin jokseenkin tasavertaisesti. Oman ehdotuksensa esittäneet henkilöt halusivat aiheeksi tervahaudan, kelopuita tai paperirullia.
Kainuulaiset kaipasivat omaa tunnusta ja symbolia ainakin silloin, kun muiden maakuntien asukkaat kokoontuivat tunnuksineen. Kainuun maakuntaliitto aloitti 1977 hankkeen oman tunnuksen saamiseksi. Vaakunaeläimestä ja muista tunnuksista oli keskusteltu pitkään, mutta pian päädyttiin metsäpeuraan, joka myös suomenpeurana ja villipeurana tunnettiin. Sarvipääeläimen taustalle maakuntaliitto halusi metsää. Vaakunan pohjaväriksi se toivoi vihreää ja kaikki muu olisi kultaa. Heraldikko Olof Eriksson laati liitolle joukon luonnoksia, joiden perusteella se voisi tehdä lopullisen valinnan. Kaikki kainuulaiset eivät pitäneet metsäpeuraa sopivana vaakunaeläimenä, mutta metsän kaikki tunnustivat Kainuun symboliksi.
Jakub Jankto

Jakub Jankto (s. 19. tammikuuta 1996 Praha) on tšekkiläinen jalkapalloilija, pelipaikaltaan keskikenttäpelaaja. Hän edustaa Espanjan La Ligassa pelaavaa Getafea. Hän on pelannut Tšekin maajoukkueessa vuodesta 2017.
Jankto siirtyi Slavia Prahan junioreista italialaisseura Udineseen vuonna 2014. Liigadebyyttinsä hän teki kaudella 2015–2016 lainalla Serie B -joukkue Ascolissa. Udinesen edustusjoukkueessa hän pelasi Serie A:ssa 29 ottelua kaudella 2016–2017 ja 36 ottelua seuraavalla kaudella. Ensimmäisellä kaudella hän teki Serie A:ssa viisi maalia ja toisella neljä. Ensimmäisen pääsarjamaalinsa hän teki liigakärki Juventusta vastaan lokakuussa 2016. Hän teki kaksi maalia Crotonea vastaan joulukuussa 2017. Italian cupissa hän teki kaksi maalia kaudella 2017–2018.
Kauden 2018–2019 Jankto pelasi lainalla Sampdoriassa. Hän pelasi Serie A:ssa 25 ottelua, joista avauskokoonpanossa seitsemän. Kauden ainoan maalinsa hän teki Italian cupissa. Kesällä 2019 Sampdoria osti Jankton itselleen. Kaudella 2019–2020 hän pelasi Serie A:ssa 30 ottelua ja teki niissä kaksi maalia. Avauskokoonpanossa hän oli 25 kertaa. Kaudella 2020–2021 hän pelasi Serie A:ssa 35 ottelua, joissa 29 kertaa avauskokoonpanossa, ja teki niissä kuusi maalia. Kesällä 2021 hän siirtyi espanjalaisseura Getafeen.
Jankto on pelannut useissa Tšekin nuorisomaajoukkueissa. Tšekin A-maajoukkueessa hän pelasi ensimmäisen kerran maaliskuussa 2017 ystävyysottelussa Liettuaa vastaan ja teki ottelussa maalin oltuaan kentällä vajaat kaksikymmentä minuuttia tauolla tehdyn vaihdon jälkeen. Toisen maaottelumaalinsa hän teki marraskuussa 2018 ystävyysottelussa Puolaa vastaan, kolmannen kesäkuussa 2019 EM-karsintaottelussa Montenegroa vastaan ja neljännen maaliskuussa 2021 MM-karsintaottelussa Viroa vastaan. Kesän 2021 EM-kilpailujen päättyessä hän on pelannut 40 A-maaottelua, joista 30 ottelua avauskokoonpanossa. EM-turnauksessa hän pelasi kolme alkulohko-ottelua avauskokoonpanossa mutta pääsi neljännesvälierässä ja puolivälierässä vasta ottelun aikana vaihdosta kentälle.
Jankto tuli ulos kaapista helmikuussa 2023 kertomalla olevansa homoseksuaali.
Karol Linetty

Karol Linetty (s. 2. helmikuuta 1995 Żnin) on puolalainen jalkapalloilija, pelipaikaltaan keskikenttäpelaaja. Hän edustaa Italian Serie A:ssa pelaavaa Torinoa. Hän on pelannut Puolan maajoukkueessa vuodesta 2014.
Linetty nousi Lech Poznańin junioreista edustusjoukkueeseen kaudella 2012–2013. Hän pelasi Puolan Ekstraklasassa neljän kauden aikana 93 ottelua ja teki niissä kuusi maalia. Hän voitti Puolan-mestaruuden vuonna 2015. Kaudella 2015–2016 hän pelasi Eurooppa-liigassa viisi ottelua. Kesällä 2016 Linetty siirtyi italialaisjoukkue Sampdoriaan. Hän pelasi Serie A:ssa neljän kauden aikana 124 ottelua ja teki niissä 11 maalia. Syyskuussa 2020 hän siirtyi samassa sarjassa pelaavaan Torinoon, jossa hän kaudella 2020–2021 pelasi Serie A:ssa 27 ottelua ja teki yhden maalin. Seuraavalla kaudella Serie A -otteluja kertyi 16 ilman tehtyjä maaleja, ja kaudella 2022–2023 Linetty pelasi 32 Serie A -ottelua ja teki niissä yhden maalin.
Linetty on pelannut useissa Puolan nuorisomaajoukkueissa. Puolan A-maajoukkueessa hän pelasi ensimmäisen kerran tammikuussa 2014 ystävyysottelussa Norjaa vastaan ja teki ottelussa maalin. Vuoden 2023 loppuun mennessä hän on pelannut 47 A-maaottelua. Toisen maaottelumaalinsa hän teki lokakuussa 2020 Kansojen liigan ottelussa Bosnia ja Hertsegovinaa vastaan, kolmannen kesäkuussa 2021 EM-kilpailujen ensimmäisessä alkulohko-ottelussa Slovakiaa vastaan sekä neljännen ja viidennen syyskuussa 2021 MM-karsintaotteluissa Albaniaa ja San Marinoa vastaan. Linetty kuului Puolan joukkueeseen EM-kilpailuissa 2016 ja MM-kilpailuissa 2018 mutta ei päässyt kummassakaan turnauksessa kentälle. Kesällä 2021 pelatuissa EM-kilpailuissa hän oli ensimmäisessä ottelussa avauskokoonpanossa ja tuli toisessa ottelussa vaihdosta muutamaksi minuutiksi kentälle.
Ede Poldini

Eduard (Ede) Poldini (13. kesäkuuta 1869 Budapest – 28. kesäkuuta 1957 Corseaux) oli unkarilainen säveltäjä ja pianisti.
Poldini opiskeli Budapestissa ja Wienissä. Tämän jälkeen hän vietti vuoden Genevessä. Vuonna 1908 hän muutti pysyvästi Sveitsiin. Hän sai vuonna 1948 Unkarin hallituksen myöntämän taiteilijamitalin.
Poldini sävelsi lukuisia oopperoita, joista suurimman suosion saavutti "Farsangi lakodalom". Unkarinkielistä teosta on kuvattu yhdistelmäksi saksan- ja ranskankielisiä koomisia oopperatyylejä sekä kansanomaisia unkarilaisia aineksia. Oopperoilla ja opereteilla Poldini menestyi varsinkin Unkarissa. Muualla hän sen sijaan tuli paremmin tunnetuksi säveltämillään pianominiatyyreillä, joiden joukossa on 1900-luvun alussa kansainvälistä suosiota saavuttanut "Poupée valsante". Poldinin tuotantoon kuuluu myös kuoroteoksia ja lauluja. Leo Ornstein äänitti pianistina Poldinin musiikkia jo vuonna 1913. Myöhempiin Poldinin teosten levyttäjiin kuuluu Janice Weber.
Agis I

Agis I () oli 900-luvulla eaa. elänyt varhainen Spartan kuningas, jonka uskotaan olleen Spartan toisen perustajan, myyttisen Eurystheneen poika. Agis on luultavasti todellinen historiallinen henkilö, sillä agiadien kuningassuku on nimetty hänen mukaansa. Kreikkalaisen historioitsija Eforoksen mukaan Agis valloitti Heloksen kaupungin Lakoniassa ja alisti sen kansalaiset helooteiksi, spartalaisten orjiksi.
Eugène Labiche

Eugène Labiche (1815 Pariisi Ranska –1888 Pariisi, Ranska) oli ranskalainen huvinäytelmäkirjailija. Jo Labichen ensimmäiset näytelmät (1837–1838) saavuttivat melkoisen näyttämömenestyksen. Neljänkymmenen vuoden kuluessa hän sitten kirjoitti varsinkin Pariisin pikkuteattereille toista sataa huvinäytelmää, ilveilyä ja vaudevillea, joissa ilmenee pirteää koomisuutta, tarkkaa ihmistuntemusta ja taitavaa näyttämötekniikkaa. Niistä esimerkkejä ovat "Le chapeau de paille d'Italie" (1851), "Le voyage de M. Perrichon" (1860), "La poudre aux yeux" (1861), "Un pied dans le crime" (1866), "Le plus heureux des trois" (1870). "Le prix Martin" (1876), "La clé" (1877). Kokoelma Labichen näytelmiä "Théàtre de Labiche" ilmestyi vuonna 1879. Labiche valittiin 1880 Ranskan akatemiaan.
Labiche työskenteli ensin toimittajana. Hän oli syntyisin porvarisperheestä, ja niihin piireihin hän sijoitti myös näytelmänsä. Näytelmien pohjana on usein sekava farssimainen tapaus, joka vähitellen tuo esiin ihmisten heikkouksia ja typeryyksiä.
Kefadroksiili

Kefadroksiili (C16H17SN3O5) on kefalosporiineihin kuuluva orgaaninen yhdiste. Yhdistettä käytetään lääketieteessä ja eläinlääketieteessä antibioottina.
Ominaisuudet ja käyttö.
Kefadroksiili kuuluu niin sanottuihin ensimmäisen sukupolven kefalosporiineihin ja sen antibioottiset ominaisuudet perustuvat bakteerien soluseinän synteesin estoon. Se on laajakirjoinen antibiootti ja tehoaa moniin grampositiisiin bakteereihin. Gramnegatiivisia bakteereja vastaan teho on heikompi, mutta se tehoaa esimerkiksi joihinkin kolibakteerikantoihin. Kefadroksiili annostellaan tablettina ja sitä voidaan käyttää kefaleksiinin tavoin muun muassa hengitystieinfektioiden ja virtsatulehdusten hoidossa. Etuna on pidempi puoliintumisaika.
Haittavaikutukset.
Kefadroksiilin aiheuttamat haittavaikutukset ovat harvinaisia. Niitä ovat huonovointisuus, oksentaminen, ripuli ja allerginen ihottuma.
Valmistus.
Kefadroksiilia valmistetaan tyrosiinin anhydridijohdannaisen ja 7-aminokefalosporaanihapon välisellä reaktiolla.
Tserebi järv

Tserebi järv (myös "Tserepi järv, Viitka järv") on Virossa Võrumaalla Setomaan ja Võrun kuntien välisellä rajalla sijaitseva järvi .
Maantietoa.
Järvi on 320 metriä pitkä, 120 metriä leveä, ja sen pinta-ala on 2,9 hehtaaria. Se sijaitsee Haanjan ylängöllä neljän kukkulan, Matsimäen, Tammõnnurmen, Ussaiamäen ja Kõomäen välisellä suolla. Mäkien huiput kohoavat vastaavasti 211, 204, 213 ja 205 metriä mpy., kun järven vedenpinnan korkeus on 193,5 metriä mpy. Kaikki järven ympäristön mäet on raivattu peltomaaksi, jotka kuuluvat eteläpuoliselle Tserebin kylälle. Järvi on autio eikä sinne mene tietä. Järvi on saareton ja sen rantaviivan pituus on 790 metriä. Idässä sijaitsevalle Venäjän rajalle on matkaa 700 metriä.
Järven luokittelu ja ekologia.
Järvi on Vesipolitiikan puitedirektiivin (VPD) () luokituksen (VRD 4) mukaan veden kovuuden osalta pehmeävetinen järvi, jonka vedenväri on tumma ().
Järvi luokitellaan limnologisesti samanaikaisesti sekä pehmeävetiseksi että miksotrofiseksi järveksi (, PM). Silloin veden kalkkipitoisuus on pieni, mutta samalla sen ravinnepitoisuudet ja humuspitoisuudet ovat korkeat.
Vesistösuhteita.
Tserebi järv kuuluu Miikse ojan valuma-alueeseen, jossa Miikse oja on Piusa jõen sivu-uoma. Piusa jõgi laskee Pihkovanjärveen, jonka Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Tserebi järveen tulee kaksi isompaa ojaa. Kaakkoisrantaan tulee Tserepi paisjärven (patojärvi) laskuoja, joka on padotun Koplisuun ojan alaosa. Etelään länsirantaan tulee Järvesuun oja, jonka kautta Puustuslump ja toinen nimetön lampi laskevat Tserebi järveen. Lampien rantaviivat on merkitty karttaan katkoviivoilla, joten ne ilmeisesti kuivuvat pienemmiksi keän aikana. Tserebi järven laskupuro on Miikseoja, joka laskee 700 metrin jälkeen Vanigõjärveen.
Särkifood

Särkifood on suomalainen Paavo Vallaksen perustama kalatuotteisiin erikoistunut yritys. Yritys myy kotimaisista särkikaloista valmistettua Särvin-kalajauhelihaa "Original" ja "Texmex"-mauissa. 
Särkifoodin tavoite on hyödyntää kotimaisia särkikaloja, joita Suomessa on aiemmin poistokalastettu vuosittain kymmenien miljoonien kilojen edestä. Tärkeänä osana tavoitetta on myös tuottaa ympäristöhyötyjä.
Vallas perusti Särkifoodin vuonna 2016 voitettuaan Sitran "Ravinnekierto Challenge"-kilpailun. Kalajauheliha tuli S-ryhmän valikoimiin tuotteeksi myöhemmin elokuussa 2019. 
Keväällä 2020 kalajauhelihaa alihankkijana valmistanut kalajalostamo päätyi konkurssiin, jonka vuoksi Särkifoodin tuotteet toistaiseksi poistuivat kaupoista.
Soul-Crusher

Soul-Crusher on White Zombien debyyttialbumi, joka julkaistiin marraskuuta 1987.